Poul Henrik Hedeboe (SF), 2005-05-27:
I SF er vi glade for, at Enhedslisten også har fremsat det her forslag.
Den første del af forslaget er om E-numre og om mærkning af nitrit og nitrat.
Det er jo sådan en almindelig debat, og det ville være en almindelig udmærket oplysning for forbrugere at kunne læse om nitrit og nitrat på de fødevarer, der nu er på disken.
Så vi behøver da ikke være så hellige at sige, at der kun er den ene mulighed eller kun den anden mulighed.
Vi kunne sagtens sige, at her er et område, hvor det er mere afgørende, om der står, at der er nitrit i en vare, end om der f.eks. er salt i.
Salt har jo også et E-nummer.
Så kunne man sige, vi vælger nogle ud, f.eks. nitrit og nitrat, og der skriver vi både E-nummeret og navnet.
Det er også o.k.
Det gør ikke noget, det er lidt besværligt, når man putter
mange ting i, specielt hvis de ikke er sunde.
Så der kunne vi garanteret godt finde ud af noget.
Jeg ved så ikke, om der er et flertal for det.
Om Ø-mærket og nitrit og nitrat:
Jeg har den baggrund, at jeg har været med til at lave de allerførste økologiregler og fulgt dem hele vejen igennem til der, hvor vi er nu.
Så skete der en politisk proces, økologi blev accepteret i Danmark.
Det blev politisk interessant.
Staten gik ind og tilbød at lave økologiregler og økologimærket og lave kontrollen, og det var et klart løft for branchen, det var et klart løft for økologien, at det kom på banen.
Jeg var en af dem, der støttede det varmt.
Der var selvfølgelig også nogle, der sagde, at det her er farligt, for nu mister vi som økologer, som ideologer, kontrollen, for nu tager staten over.
Men flertallet støttede det, og jeg var en af dem, der var fortaler for at støtte det.
Det var en sejr.
Næste etape kom så, da reglerne kom ud i Europa.
Igen var jeg en af dem, der sagde, at det er et fremskridt.
Det er et fremskridt, at vi får udbredt økologien til Europa og derfra længere ud igen, for det skal ikke være sekterisk.
Igen stod vi selvfølgelig over for, om vi så også ville bevare kontrollen.
Kunne det løbe fra os?
Selvfølgelig var risikoen større for, at det bevægede sig i en retning, hvor vi ikke havde så meget styr på det, som da vi sad og lavede det selv, og som da vi havde det i den rent danske version.
Som det er gået indtil nu, blev der faktisk strammet op på reglerne, da staten gik ind, og der blev overraskende for de fleste strammet op, da vi gik ind i EU.
Nu står vi et sted, hvor vi kan risikere, at det går den anden vej.
Økologien er i sin natur sådan, at det så vidt muligt er et fravalg af tilsætningsstoffer og derfor også af nitrat, og derfor er det ødelæggende, hvis det bliver lukket ind.
Jeg er glad for, at ministeren er parat til at kæmpe for det, men der skal altså laves en anden procedure, end vi normalt bruger, for essensen i økologi er fravær af usunde tilsætningsstoffer, og derfor skal vi helt op på barrikaderne med det.
Hvis det går for langt, hvis vi får for mange ting ind, o.k., så ved vi som økologer og som befolkning, at så skal vi have et alternativ i baghånden.
Det er en diskussion, som vi må tage.
Men jeg er tilfreds med, at ministeren er parat til at kæmpe for at sætte en barriere op her og ikke lukke de ting ind.
Vi støtter forslaget og glæder os til at snakke videre om det i gruppen.